KIRJALLINEN KYSYMYS E-0838/03

esittäjä(t): Raimon Obiols i Germà (PSE) komissiolle

(18. maaliskuuta 2003)

Aihe: Madridin ja Lleidan välisen huippunopeille junille tarkoitetun radan turvallisuus

Espanjan liikenneministeriö avasi 24. helmikuuta 2003 maan toisen huippunopeille junille tarkoitetun radan. Tällä Madridin ja Lleidan välisellä rataosuudella järjestettiin ensin tutustumismatkoja, joiden aikana havaittiin useita teknisiä vikoja. Vikojen seurauksena ratahankkeen tekninen johtaja erotettiin virastaan ja palvelujen esittelemiseksi kaavaillut hankkeet jäädytettiin välittömästi.

Erityisen huolestuttavia ovat tiedot, joiden mukaan näitä tutustumismatkoja oli järjestetty, vaikka uusien raiteiden turva- ja valvontajärjestelmiä ei ollut vielä saatu valmiiksi ja testattu. Kulunvalvonnasta vastasivat radan varrelle sijoitetut työntekijät, jotka valvoivat junien kulkua matkapuhelimien välityksellä. Suunniteltuja Euroopan rautatieliikenteen hallintajärjestelmään perustuvia merkki- ja turvallisuusjärjestelmiä ei ollut vielä testattu ja hyväksytty. Lisäksi on kerrottu, että radalle tarkoitetut junat, joiden pitäisi kulkea kyseisellä rataosuudella yli 350 kilometrin tuntinopeudella, pystyivät ajamaan vain 200 kilometrin tuntinopeudella. Nopeuden vähennyksestä huolimatta juna oli tärissyt ja paineistuksessa oli ollut vikoja.

Edellä kuvatut ongelmat ovat synnyttäneet täysin aiheellisesti pelon siitä, että tämän Euroopan unionin varoilla yhteisrahoitetun rataosuuden mahdolliset vakavat viat ja puutteet vaarantavat mahdollisten käyttäjien turvallisuuden. Kyseinen ratayhteys on kipeästi kaivattu, mutta sen täytäntöönpano ja käyttöönotto ovat nyt viivästyneet merkittävästi.

Mitä valvonta-, seuranta- ja arviointijärjestelmiä Euroopan komissiolla on parhaan mahdollisen turvallisuuden takaamiseksi tämän Madridin ja Lleidan välisen huippunopeille junille tarkoitetun radan rakentamisessa ja käyttöönotossa?

Katsooko Euroopan komissio, että rataosuudella kaikki merkki- ja kulunvalvontajärjestelmät ovat kohdallaan?

Miten komissio arvioi liikenneministeriön päätöstä toteuttaa tutustumismatkoja, vaikka kaikkien merkki- ja turvajärjestelmien toimivuudesta ei ollut varmuutta, minkä seurauksena matkustajien turvallisuus vaarantui?

Loyola de Palacion komission puolesta antama vastaus

(30. huhtikuuta 2003)

Suurnopeusjunien käyttöön perustuvien eurooppalaisten ratahankkeiden historia osoittaa, että valtaosassa niistä on ilmennyt teknisiä, toiminnallisia ja/tai logistisia esteitä. Ne ovat usein vaikuttaneet suunnitellun kaupallisen liikenteen aloitusajankohtaan. Perimmäisiä syitä tähän ovat tehtävien monitahoisuus sekä se, että hallinnoitavana on suunnaton määrä eri erikoisalojen (maanrakennus, sähkö- ja merkinantojärjestelmät, ohjelmistot) urakoitsijoita.

Tällainen suunnaton monitahoisuus luo aina alkuvaikeuksia, joita osataan odottaa ja jotka vaativat koko järjestelmän (raiteet, junat ja muu asiaankuuluva laitteisto) hienosäätöä sen valmistuttua. Tämä on ehdottoman välttämätöntä järjestelmän ottamiseksi kaupalliseen käyttöön. Saatujen kokemusten perusteella tällainen hienosäätö vaatii kenttätestausta, jonka avulla voidaan tasoittaa viimeistellä sekä tekniset että toiminnalliset prosessit, jotka ovat kaupallisen toiminnan perustana. Kansallisten viranomaisten ei komission tehtävänä on varmistaa, että näitä periaatteita noudatetaan täysimääräisesti.

Madridin ja Lleidan väliseen hankkeeseen valittu merkinantojärjestelmäratkaisu perustuu perinteisen järjestelmän (sivuraideopastimet) ja kulunvalvontajärjestelmän yhdistelmään viimeksi mainittu tukee sekä Ranskan moottoritie- ja tulliyritysten kansallisen liiton (ASFA) että Euroopan rautatieliikenteen hallintajärjestelmän (ERTMS) järjestelmiä.